במהלך העשור השני של המאה ה-20 המיליטריזם באירופה הגיע לשיאו – מגמה שהחלה עוד במחצית השנייה של המאה ה-19. סגנון החיים השמרני באירופה במחצית הראשונה של העשור, כמו גם מורשת הבריתות הצבאיות שהיו קיימות באירופה, השתנו באופן ניכר ב-28 ביוני 1914 בעקבות הרצח של יורש העצר האוסטרו-הונגרי פרנץ פרדיננד. ההתנקשות הובילה להיווצרות שרשרת של אירועים ובראשם פרוץ מלחמת העולם הראשונה, שהחלה באירופה ב-1 באוגוסט 1914, והפכה למלחמה עולמית. מלחמת העולם הראשונה נמשכה עד שהוכרזה הפסקת אש ב-11 בנובמבר 1918, אחריה נחתמו סדרה של הסכמים, בראשם הסכם הכניעה הגרמני וחוזה ורסאי החד-צדדי והשנוי במחלוקת.